**Csongrád Város Polgármesterétől „M”**

Száma: Fjl/148-1/2020

Témafelelős: Forgó Mariann

***ELŐTERJESZTÉS***

**Csongrád Városi Önkormányzat Képviselő-testületének**

**2020. március 26-ai ülésére**

Tárgy: Nyitvatartási korlátozással érintett önkormányzati tulajdonú üzlethelyiségek bérleti díjának mérséklése

**Tisztelt Képviselő-testület!**

Az élet- és vagyonbiztonságot veszélyeztető tömeges megbetegedést okozó humánjárvány megelőzése, illetve következményeinek elhárítása, a magyar állampolgárok egészségének és életének megóvása érdekében elrendelt veszélyhelyzet során teendő intézkedésekről szóló 46/2020. (III. 16.) Korm. rendelet 1.§-a és 6.§-a az alábbiakról rendelkezik:

*“1.§ (1)*[*A kereskedelmi tevékenységek végzésének feltételeiről szóló kormányrendelet*](https://optijus.hu/optijus/lawtext/A0900210.KOR/tvalid/2020.3.18./tsid/)*szerinti vendéglátó üzletben (a továbbiakban: vendéglátó üzlet) 15.00 óra után 06.00 óráig az ott foglalkoztatottak kivételével - a (2) bekezdésben meghatározott kivétellel - tilos tartózkodni.*

*(2) A* ***vendéglátó üzletben******15.00 óra után 06.00 óráig*** *az élelmiszer elvitelre történő megrendelése és átvétele, valamint a vételár megfizetése céljából és időtartamára korlátozódóan megengedett a tartózkodás.”*

*“6. § Az* ***élelmiszert,*** *az* ***illatszert,*** *a* ***drogériai terméket,*** *a* ***háztartási tisztítószert,*** *a* ***vegyi árut*** *és a* ***higiéniai papírterméket******árusító üzlet,*** *továbbá* ***a gyógyszertár,*** *a* ***gyógyászati segédeszközt forgalmazó üzlet****, az* ***üzemanyag-töltőállomás*** *és a* ***dohánybolt kivételével*** *a kereskedelemről szóló*[*2005. évi CLXIV. törvény 2. § 27. pontja*](https://optijus.hu/optijus/lawtext/A0500164.TV/tvalid/2020.3.18./tsid/lawrefP(2)1(27))*szerinti üzletben (a továbbiakban: üzlet)* ***15.00 óra után 06.00 óráig*** *az ott foglalkoztatottak kivételével tartózkodni tilos.”*

Az önkormányzat tulajdonában lévő üzlethelyiségek tekintetében a fenti korlátozás, azaz a 15.00 órát követő bezárás 12 db kereskedelmi és vendéglátó egységet érint. Ezen egységek forgalma a kötelező zárvatartás miatt visszaesett. A 12 db üzlethelyiség 997.200 Ft nettó havi bérleti díjat fizet az önkormányzatnak.

Javasolom, hogy a nyitvatartási korlátozással érintett 12 db kereskedelmi egység havi bérleti díját 2020. március 16. napjától 2020. június 30. napjáig (3,5 hónap) 50 %-kal mérsékeljük, ezzel segítve a vállalkozásokat a járvány miatt kialakult anyagi veszteségeik enyhítése érdekében.

Amennyiben a veszélyhelyzet – és így a nyitvatartási korlátozás – tovább tart, úgy június hónapban visszatérünk és újra tárgyaljuk e témát.

Kérem az előterjesztés megtárgyalását és a határozati javaslat elfogadását.

**Határozati javaslat**

Csongrád Városi Önkormányzat Képviselő-testülete megtárgyalta a Nyitvatartási korlátozással érintett önkormányzati tulajdonú üzlethelyiségek bérleti díjának mérséklése tárgyú előterjesztést és az alábbi döntést hozza:

1. A Képviselő-testület azon önkormányzati tulajdonú üzlethelyiségek üzemeltetői részére, akiket a kialalult járványveszélyben a 46/2020. (III. 16.) Korm. rendelet 1.§-a és 6.§-a érint és nyitvatartási korlátozás alá esnek, bérleti díj mérséklést biztosít, a díj mérséklés 2020. március 16. napjtól 2020. június 30. napjáig esedékes bérleti díjak 50 %-áig terjed.
2. A Képviselő-testület felhatalmazza a polgármestert a fenti díjmérséklés érvényesítésére.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. a képviselő-testület tagjai
2. a fejlesztési és üzemeltetési iroda és általa
3. az érintettek

Csongrád, 2020. március 25.

Bedő Tamás

polgármester